정조 22년
戊午四月十六日卯時上御熙政堂日次儒生殿講大臣備局堂上引見入侍時行左承旨李益運行右承旨姜彝正左副承旨李肇源右副承旨李海愚同副承旨魚用謙假注書李毅采李弘謙記事官金景煥承膺祚考官右議政李秉模行大護軍李祖源刑曹參判李義綱參議南公轍行副護軍蔡弘遠李始源修撰柳相祚事變假注書李㬖兼戶曹判書金華鎭行左參贊鄭民始行上護軍金持默漢城判尹李敬懋吏曹判書金載瓚兵曹判書李時秀行大護軍趙心泰禮曹判書趙尙鎭刑曹判書趙鎭寬漢城左尹徐有大右尹李漢豐校理李貞運以次入就列引儀唱試官以下四拜行四拜禮訖仍陞殿以次進伏訖上命書榻敎曰考官李晩秀代李義綱爲之上曰上齋生先爲應講而次及掌色寄齋生講冊則以周易先爲也秉模曰日氣向熱聖體若何上曰一樣矣秉模曰生脈散近日連爲進御乎上曰日氣過熱故向服略干貼而近則已爲停止矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰昨日前箕伯擧條卿其見之乎秉模曰今朝纔得見矣上曰昨日未暮前擧條已爲啓下則事關籌司稟處者而卿今始得見者該司擧行之稽緩可知矣此雖細故而亦關事體卿其各別董飭於有司堂上後勿如是也向者海伯疏中釐弊事果與前道伯有爛商者乎秉模曰未及面確而以時道伯疏觀之則加分條爲一路之痼弊此不可不及時釐正者矣上曰加分之爲海西民弊固如此而前道伯徐邁修蕩債一事又爲本道之一大弊其時故右相大以爲非之至有論勘之請而旣曰民瘼推上朝廷之後則有難恝然故雖不許勘處而論其大段失着則不可但曰駭然而已溯本而言之不過爲營中支放之補用推移於勅需而放債殖利又以放債之轉爲民弊其所矯救者更以公貨區劃以貽目下莫大之弊爲除海州一邑之積逋反爲移害於一道之列邑是豈成說乎前前道伯李泰永之所請得加分條旣有餘剩而不爲還錄則以此補入於蕩債之資猶或可也而此亦屬之於營屬輩加料等雜費蓋無論蕩債之當蕩而不蕩不當蕩而蕩之均之爲不善措處而又因蕩債之充償致此無限之弊眞所謂祛弊而生弊矣秉模曰誠如聖敎矣爲道臣者但當奉承朝令以念釐弊之方而雖絲毫之物豈可更分於民間不念貽後弊之道乎上曰道臣疏中果以償債條提說耶秉模曰略及前道臣償債條事而似亦不顯言矣上曰似以交承之誼不爲顯言而蕩債一款旣已參入於疏中此是曾所駭然者故有此提敎一言以蔽曰前道伯不可不一番勘罪矣秉模曰今當稟處而猶未爛商姑竢後日次更當稟決矣上敎民始曰請得條蓋亦幾許耶民始曰聞四萬餘石云而折半爲加分條矣上敎時秀曰請得加分及償債條卿亦知其委折耶時秀曰臣亦未詳其委折故未知如何爲便否而大抵海西勅庫債事爲積痼之弊不但營下而已迤及列邑至於請得加分因停退而支放不足乃請得而充代後以其餘剩數仍爲加分此專爲營屬沾漑之資矣上曰償債則庚申之限見今不遠姑無變通之事而視同勅使一番過行之所費無論某樣穀名色而一竝盡除然後可矯一路之巨瘼若一竝盡除之則亦得無窒礙於公私乎秉模曰民弊則可以蘇救而營屬沾漑之道似不無難便之端矣上曰旣未詳確則今筵未可稟決其間更爲消詳講究後日登筵一番稟定也上曰次對爲之秉模曰平安前監司朴宗甲所啓兵營屯倉在於寧邊城內而斂散之節自兵營差送幕裨營吏奴爲色庫秋捧時斗斛之濫已無可論而或換色勒分或私自臥還實爲寧民切骨之冤今春各道監兵水營糶糴皆付之本官事蒙允則事面與前不同而保障募民之地獨受其弊極爲矜悶事當依他例革罷事批旨內營倉在於屬邑安得不爲弊乎屬之該府甚便而前此營屬沾漑之岐別般周章然後可爲營邑俱利之道令廟堂指一草記事命下矣營倉之弊何道不然雖以本道言之如平壤安州營下之倉亦莫不爲弊而若欲盡罷則許多吏校奴屬更無沾漑聊賴之地此雖細故聖念已俯燭之矣寧邊屯倉之尙未變通實由於此無已則斂散之節一付之本邑從前營屬所賴之色落等名色從便輸送於兵營恐或爲兩便之道以此分付何如上曰依爲之出擧條秉模曰臣伏見黃海監司李義駿疏中以鑄字價米事歸咎於閣臣而遣辭之際近於凌轢其中數句語不可但以礙眼言惟意侵嘲無少顧忌雖以內外之輕重言之其在體統恐不當如是雖於管下守令猶不可以如此言辭相加則況玆內閣自有體面而豈相敬之道固如此乎臣亦閣臣中一而許多閣臣之一切引義固無怪矣該道臣一番警責斷不可已而推考則似輕施以罷職之典何如上曰說其弊源之際語言出於噴自底不擇發之科矣自宮僚時予熟知其人文亦欠於精簡故疏語間字句果有如何處而亦何必深責乎大抵事係民瘼予嘗從之如流言者之言雖或非之而每欲優假矣且其新設之故而遐土人心視若與他司有別爲弊之端慮或不無道伯之言雖云過矣而亦不可謂無據矣無論事之曲直如訟者之兩得均平自歸使無訟則好矣或者云予於閣臣事故爲偏抑有若先從隗始者然予豈然哉於彼此間非有多少商量而然者也卿其知予本意海伯事置之勿論可也海伯亦豈有更事煩疏之理乎朝家之於藩臣事事如是而來頭萬有一更陳屑越之擧則其時從重勘罪亦未晩矣秉模曰臣雖欲置之勿問而此亦公議所在亦不可任他旣非一人之私義乃是通同之公論則初不待臣言自內閣直爲請罪可爲得體而閣臣則謂是自己所關事而不欲擧論故臣不得不如是仰煩矣民始曰大僚之言雖如此而以臣愚見恐未必如是若一人所當之事則自閣中請罪容有可言而諸閣臣同是其疏中論列之人則自己旣遭彼言而乃反論彼之罪者豈事理之當乎大抵今番事苟究其本則出於內閣應用之經費有所相關於海西致此人言此後則凡係內閣至吏隷之支放而竝皆除之以杜如此人言之弊則似快矣上曰忠信重祿雖未易期而應費公用豈可一切除無乎揆以事體亦是行不得之事矣所謂海西米價果爲幾何耶民始曰三千三百五十兩矣上敎秉模曰其給代之道卿其某條變通也秉模曰此非無中生有者而凡所給代者無論某處穀雖以金科玉條定爲法制畢竟爲弊則一也上曰各司一年作錢條當爲六七萬石乎秉模曰未知爲幾許數而各司管理穀果爲夥多矣上曰頃以前灣尹沈晉賢所奏威化島作屯事卿其防塞而予亦知其事勢之不可許施矣其所謂春夏耕作時奠居其土秋末登場後還歸本居云者必是掣礙之事雖於庭際花卉之種常常居接終始看檢然後可保成實而豈於農作之所春耕秋返徒費往來爲哉秉模曰土沃故民願凡百則非不好矣而其奠接之道實有其弊故向者臣之仰陳者此也華鎭曰方物白綿紙雖有準八起後更不給價之定式而其後戶惠堂相議筵稟元貢價則依例上下至于今每年給價未嘗或廢誠以久陳之儲旣無可用前頭所用亦難預料非但爲貢人之失業而然也惠堂之謂有定式訖今相持無足爲怪而若不及今上下則浮出之失時亦甚可悶故敢此仰達矣上曰惠堂亦陳所見可也民始曰貢價之各年上下蓋因紙儲之未滿八起而然而今年則留儲適過八起矣雖有所用而一年之內盡用此數無是理待明春浮出當無不及之慮且乙卯疊下四起之價則今年雖不受價在貢人初無所失矣故相臣筵稟定式未革罷之前有司之臣勢當遵守定式貢人亦知有定式而必欲百計受價者民習亦甚痛駭矣上曰退考可據前例從長決處可也出擧條民始曰臣於前箕伯擧條諸件事有區區愚見矣各營門作錢條何限於本道而豈獨壯營之穀以最高摠預報以此爲弊乎壯營設置今不過爲十餘年而其前市直之論亦不知其幾許年而必於壯營設置後有此從市直準高價云者大是舛錯如是張皇說弊而畢竟救弊之策則曰一付之道臣云身爲道臣時以疏以啓何不早爲之釐弊而今乃以付道臣爲撟救之第一策乎且屯監輩衒能希功虛張石數云者亦理無之事打作之穀何必皆以空殼充石徒得石數之多乎且禁御營將校輩之所無弊而何獨壯營幹事人皆有弊乎至於屯畓勒買之說尤無着落矣大抵其所奏諸條殆若過去御史之所陳達而以滿瓜之道臣宜乎習知道內民情之虛實而其所領略者不過如斯恐不得其要而然者臣實究未得之事矣念昔先正臣李珥以養兵十萬之事平日多費經綸而末乃以人言未獲遂意以今壯營數千兵蓄養之故人之爲言如彼如此我國事自古已然推可知矣上曰先正之不能安於朝廷果良以此也凡所創始之初多少人言每每如是主事者但當不爲撓沮隨時善處一心做去則自然弊祛而制美譬如採金者𥳽沙而金精治玉者石磨而玉溫矣仍敎秉模曰前箕伯所奏事卿其相面時爛熳詳確如有更稟事後日稟處也敎肇源曰令泮長持此御題進去泮宮趁限前捧試券以入也載瓚曰頃因湖南儒生等上言故郡守金益福以其一門七節有竝爲贈職之命矣益福季子進士沇丁丑募兵起義從全羅兵使金俊龍戰于光敎山聞講和痛哭歸隱終身不仕及沒以萬曆進士題其墓從子之純同時從征與同出處子敎官之白亦隱居不應辟講明尊周之義遺戒家人祭必用皇朝紀元先正臣宋時烈亟加嗟賞今其後孫援以忠良家一二已例請於贈職敎旨書以崇禎年號特恩贈秩之下有此格外煩請雖甚猥屑而曾於全節死節人家贈誥科牌或因子孫陳請或因筵臣提稟間有拔例特施之時今此金沇金之純之白三人之孫無怪其如是爲請而事係重大臣曹不敢擅便故敢此仰達矣上曰大臣之意何如秉模曰考之已例果多可據矣上曰依爲之出擧條時秀曰都摠府經歷洪達三武臣殿講連三次居首準職除授承傳啓下矣兵批準職只有訓鍊正一窠而係是通選之職有難遽擬軍器正待窠調用事分付東銓何如上曰依爲之出擧條上曰備堂先退上曰應講儒生以次進前也生員趙鐘永進講上曰善誦矣仍命擧顔次至李大圭上曰此人應製屢魁泮儒中詞賦似無出右矣益運曰殿講事體何等嚴重而誤書講章事甚駭然當該注書所當重勘而本院請推之外無他可施之罰何以爲之乎上曰爲先推考可也出擧條諸生講訖通禮跪告禮畢諸臣以次退出